Diari Oficial de la Generalitat Valenciana


Sumari del DOGV 5676, del 09-01-2008 (2008/124)

ORDE de 22 d'octubre de 2007 de la Conselleria de Medi Ambient, Aigua, Urbanisme i Habitatge, per la qual s'aprova l'amollonament de l'assagador Reial de Castella, al terme municipal de Catadau, des de l'encreuament amb la Rambla García, a l'altura de l'Alteró de Cosme, fins al límit amb el terme municipal de Tous.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5676

Data del DOGV
:   09-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/124


Data del document
:   22-10-2007

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Tous
    * via rural
    * ramat

ORDE de 22 d'octubre de 2007 de la Conselleria de Medi Ambient, Aigua, Urbanisme i Habitatge, per la qual s'aprova l'amollonament de l'assagador Reial de Castella, al terme municipal de Catadau, des de l'encreuament amb la Rambla García, a l'altura de l'Alteró de Cosme, fins al límit amb el terme municipal de Tous. [2008/124]  
Examinat l'expedient d'amollonament de la via pecuària assagador Reial de Castella, al terme municipal de Catadau, des de l'encreuament amb la Rambla García, a l'altura de l'Alteró de Cosme, fins al límit amb el terme municipal de Tous (tram XI), que forma part del Projecte de delimitació, fitació i senyalització dels camins ramaders del corredor de la Vall del Cabriol - Albufera de València (ramal meridional), instruït per la Direcció General de Gestió del Medi Natural de la conselleria de Medi Ambient, Aigua, Urbanisme i Habitatge.  
Vist que amb data 23 de desembre de 2002 (BOE 22.01.2003) es va subscriure un conveni entre el Ministeri de Medi Ambient i la conselleria de Medi Ambient de la Generalitat Valenciana, per a l'execució del Projecte de delimitació, fitació i senyalització dels camins ramaders del corredor de la Vall del Cabriol - Albufera de València (ramal meridional), als termes municipals de Camporrobles, Fuenterrobles, Venta del Moro, Villargordo del Cabriel, Requena, Cortes de Pallás, Yátova, Dos Aguas, Tous, Catadau, Alfarp, Carlet, l'Alcúdia, Algemesí, Guadassuar, Albalat de la Ribera i Sueca.  
Vist que mitjançant Resolució del 7 de juliol de 2003, de la conselleria de Territori i Habitatge, es va autoritzar l'inici dels expedients de delimitació dels terrenys de les vies pecuàries incloses en el conveni subscrit en data 23 de desembre de 2002 (BOE 22.01.2003), entre el Ministeri de Medi Ambient i la conselleria de Medi Ambient de la Generalitat Valenciana.  
Vist que mitjançant l'Ordre de 12 de juny de 2006, de la conselleria de Territori i Habitatge, es va aprovar la delimitació de la via pecuària assagador Reial de Castella, al terme municipal de Catadau, des de l'encreuament amb la Rambla García, a l'altura de l'Alteró de Cosme, fins al límit amb el terme municipal de Tous (tram XI), publicat en el Diari Oficial de la Comunitat Valenciana núm. 5311, de 26 de juliol de 2006, on es va acordar la pràctica del seu amollonament.   
Vist que la delimitació aprovada s'ajusta a la classificació de les vies pecuàries del terme municipal de Catadau que va ser aprovada per Ordre ministerial de data 1 de juliol de 1974, i que es va publicar en el Boletín Oficial del Estado, de data 3 de setembre de 1974.  
Vist que l'anunci de les operacions de fitació va ser publicat en el Diari Oficial de la Comunitat Valenciana núm. 5.435, de 24 de gener de 2007. Així mateix, es va comunicar aquest acte a tots aquells propietaris limítrofs de la via pecuària i organismes interessats, per mitjà de notificació.  
Vist que en data 5 de març de 2007, i segons el que es va anunciar i notificar, es van iniciar les operacions d'amollonament, les quals es van desenvolupar al llarg d'aquest dia. I es va estendre acta de fitació, document subscrit pel director facultatiu, l'enginyer operador, la resta de funcionaris de l'administració presents i els particulars concurrents a l'acte, i on es detallen els treballs realitzats i les al·legacions manifestades pels presents.  
Vist que finalitzades aquestes operacions va ser resolta l'exposició pública de la proposta d'amollonament, l'anunci de la qual va ser publicada en el Diari Oficial de la Comunitat València núm. 5519, de 24 de maig de 2007, on es va establir el termini d'un mes des de la seua publicació en el DOCV perquè els interessats pogueren interposar les al·legacions o les reclamacions oportunes. Així mateix, es va complir el tràmit d'audiència establit en l'article 84 de la Llei 30/1992, de 26 de novembre, de règim jurídic de les administracions públiques i de procediment administratiu comú, modificada per la Llei 4/99, informant a tots els propietaris limítrofs i ocupants de la via pecuària de l'exposició al públic del referit expedient, i atorgant-los un termini de quinze dies per a al·legar i presentar tots els documents i justificants que estimaren pertinents.  
Vist que una vegada finalitzats els terminis d'exposició i audiència pública, es van presentar quatre al·legacions que es resumeixen tot seguit:  
La Sra. María Arocas Estarlich, el Sr. Ángel Parreño Cambronero, el Sr. Fernando Jiménez García, la Sra. Amalia Mulet Jose i el Sr. Gabriel Martínez Forner manifesten la inexistència de la via pecuària al terme municipal de Catadau i la nul·litat de ple dret de l'Ordre ministerial d'1 de juliol de 1974, per la qual s'aprova la classificació de les vies pecuàries que hi ha al terme municipal de Catadau. Per això, sol·liciten la suspensió dels procediments de delimitació.  
El Sr. Juan Manuel Bisbal Climent manifesta que la proposta d'amollonament exposada parteix d'una delimitació no ajustada a dret i que ha sigut impugnada jurisdiccionalment, per la qual cosa aquesta no té fonament jurídic que la sustente i s'hauria de paralitzar.  
La Sra. Celia Barberá Sabater al·lega que es reconeguen els drets de propietat des de temps molt llunyans. Que és possible que l'assagador Reial de Castella passara per un lloc pròxim o fins i tot que s'utilitzara en aquest tram el barranc com a pas de bestiar. I que es modifique l'amollonament deixant la parcel·la fora de l'ús com a assagador.  
El Sr. Emilio Asensi Bono al·lega que segons l'Ordre del Ministeri d'Agricultura de data 1 de juliol de 1974, tant pel que fa al tram dret com a l'esquerre de l'assagador Reial de Castella l'amplària es redueix a 20 metres, per això manifesta la seua total disconformitat en l'aplicació automàtica de l'amplària màxima de 75 metres. Que com a afectat en la present proposta de delimitació exposa que la seua propietat està sent afectada de manera molt negativa, que no s'ha considerat la classificació aprovada per OM de 1974, i que no s'ha tingut en compte que en el mateix assagador reial objecte de la present delimitació es reduïa l'amplària d'aquest a 20 metres sent, per tant, excessiva la pretensió de l'administració d'atorgar l'amplària màxima de 75 metres. I entén que aquesta llei de vies pecuàries concedeix a l'administració la possibilitat de modificar o desviar els traçats no sols per raons d'interés públic, sinó també per interés particular. I fa referència a la legislació i a la jurisprudència per a destacar que la protecció del medi ambient resulta compatible amb la qualitat de vida dels ciutadans.  
Vist que la Direcció General de Gestió del Medi Natural proposa l'aprovació de l'amollonament d'acord amb els termes que figuren en l'expedient.  
Atés que competeix a la conselleria de Medi Ambient, Aigua, Urbanisme i Habitatge la resolució del present amollonament, en virtut del que preceptuen la disposició addicional cinquena de la Llei 14/2003, de 10 d'abril, de patrimoni de la Generalitat Valenciana; l'article 5 i l'article 9 de la Llei 3/1995, de vies pecuàries, de 23 de març, i també el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat.  
Atés que s'han complit en l'expedient els tràmits assenyalats per la Llei 3/1995, de 23 de març, de vies pecuàries, la qual indica que l'amollonament és l'acte administratiu en el qual, una vegada aprovada la delimitació, es determinen els límits de la via pecuària i se senyalitzen amb caràcter permanent sobre el terreny; per la Llei 30/1992, de 26 de novembre, modificada per la Llei 4/1999, de 13 de gener, reguladora del règim jurídic de les administracions públiques i del procediment administratiu comú, i la resta de legislació aplicable al cas.  
Atés que basant-se en l'article 5 de la llei 10/2005, de 9 de desembre, d'assistència jurídica a la Generalitat, l'informe de l'advocacia no és preceptiu per a la tramitació ni per a l'adopció de la resolució definitiva que si escau procedisca, ja que no es troba aquest expedient administratiu en cap dels supòsits expressament previstos en el dit precepte, resolc:  
Article 1  
Desestimar les al·legacions formulades pels al·legants basant-se en els fonaments que s'exposen a continuació:  
- La Sra. María Arocas Estarlich, el Sr. Ángel Parreño Cambronero, el Sr. Fernando Jiménez García, la Sra. Amalia Mulet Jose i el Sr. Gabriel Martínez Forner manifesten la inexistència de la via pecuària al terme municipal de Catadau, i la nul·litat de ple dret de l'Ordre ministerial d'1 de juliol de 1974, per la qual s'aprova la classificació de les vies pecuàries que hi ha al terme municipal de Catadau. Per això, sol·liciten la suspensió dels procediments de delimitació.  
Respecte a aquestes al·legacions cal dir que estem en el procediment d'amollonament de l'assagador Reial de Castella, al seu tram XI, al terme municipal de Catadau. Per tant, cal manifestar que no és procedent abordar el contingut de les dites al·legacions ja que estan referides a la inexistència de la via pecuària i a la nul·litat de ple dret de l'Ordre ministerial que va aprovar la seua classificació, al·legacions que tracten sobre la classificació prèvia i la delimitació d'aquest tram, per la qual cosa els al·legants ho haurien d'haver manifestat en la tramitació d'aquells procediments i no en el present expedient d'amollonament, en virtut del qual es determinen els límits de la via pecuària i se senyalitzen amb caràcter permanent sobre el terreny (article 9 de la Llei 3/1995, de 23 de març, de vies pecuàries)  
- El Sr. Juan Manuel Bisbal Climent manifesta que la proposta d'amollonament exposada parteix d'una delimitació no ajustada a dret i que ha sigut impugnada jurisdiccionalment, per la qual cosa aquesta no té fonament jurídic que la sustente i s'hauria de paralitzar.  
Respecte a aquesta al·legació, el Sr. Bisbal manifesta únicament que el procediment de delimitació ha sigut objecte d'impugnació contenciosa administrativa per tractar-se d'una delimitació no ajustada a dret.   
L'al·legació realitzada no pot ser estimada, atés que els actes de les administracions públiques -i aquest ho és- es presumiran vàlids i produiran efectes des de la data en què es dicten, llevat que en aquests es dispose una altra cosa, i seran immediatament executius, ja que la interposició de qualsevol recurs no suspén l'execució de l'acte impugnat. No obstant això, l'òrgan a qui competeix resoldre el recurs, després d'una ponderació raonada prèvia, pot fer ús d'aquesta.   
- La Sra. Celia Barberá Sabater al·lega que es reconeguen els drets de propietat des de temps molt llunyans. Que és possible que l'assagador Reial de Castella passara per un lloc pròxim o fins i tot que s'utilitzara en aquest tram el barranc com a pas de bestiar. I que es modifique l'amollonament deixant la parcel·la fora de l'ús com a assagador.  
Respecte a aquestes al·legacions cal dir, com s'ha mencionat anteriorment, que el present expedient concerneix a l'amollonament de l'assagador Reial de Castella, al seu tram XI, per tant, cal manifestar que no és procedent abordar el contingut de les dites al·legacions ja que no estan referides al procediment administratiu de l'amollonament en virtut del qual, una vegada aprovada la delimitació, es determinen els límits de la via pecuària i se senyalitzen amb caràcter permanent sobre el terreny (article 9 de la Llei 3/1995, de 23 de març, de vies pecuàries).  
- El Sr. Emilio Asensi Bono al·lega que segons l'Ordre del Ministeri d'Agricultura de data d'1 de juliol de 1974, tant pel que fa al tram dret com a l'esquerre de l'assagador Reial de Castella l'amplària es redueix a 20 metres, per això manifesta la seua total disconformitat en l'aplicació automàtica de l'amplària màxima de 75 metres. Que com a afectat en la present proposta de delimitació manifesta que la seua propietat està sent afectada de manera molt negativa, que no s'ha considerat la classificació aprovada per OM de 1974, i que no s'ha tingut en compte que en el mateix assagador reial objecte de la present delimitació es reduïa l'amplària d'aquest a 20 metres sent, per tant, excessiva la pretensió de l'administració d'atorgar l'amplària màxima de 75 metres. I entén que la Llei de vies pecuàries concedeix a l'administració la possibilitat de modificar o desviar els traçats no sols per raons d'interés públic, sinó també per interés particular. I fa referència a la legislació i la jurisprudència per a destacar que la protecció al medi ambient resulta compatible amb la qualitat de vida dels ciutadans.  
Respecte a eixes al·legacions cal dir que, com s'ha mencionat anteriorment, estem en el procediment d'amollonament, per la qual cosa no resulta procedent abordar el seu contingut per estar referides a al·legacions que tracten sobre la classificació i delimitació prèvies d'aquest tram, ja que l'al·legant hagué de manifestar-ho en la tramitació d'aquells procediments i no en el present expedient d'amollonament, en virtut del qual es determinen els límits de la via pecuària i se senyalitzen amb caràcter permanent sobre el terreny (article 9 de la Llei 3/1995, de 23 de març, de vies pecuàries)  
Article 2  
Aprovar l'amollonament de la via pecuària assagador Reial de Castella, al terme municipal de Catadau, des de l'encreuament amb la rambla García, a l'altura de l'Alteró de Cosme, fins al límit amb el terme municipal de Tous (tram XI).  
Article 3   
La descripció del tram fitat, d'acord amb la proposta d'amollonament i plans que consten en l'expedient, serà la següent:  
Assagador Reial de Castella  
Longitud: 3.770 m  
Amplària: 75 m  
Superfície: 27,5573 ha  
Tipus de mollons. Mollons de primer ordre i mollons de segon ordre col·locats en ambdós marges.  
Contra aquesta ordre, que esgota la via administrativa, podrà interposar-se recurs potestatiu de reposició, en el termini d'un mes comptador des de l'endemà de la publicació en el Diari Oficial de la Comunitat Valenciana, davant del conseller de Medi Ambient, Aigua, Urbanisme i Habitatge, o podrà ser impugnada directament davant de l'ordre jurisdiccional contenciós administratiu (article 116 de la Llei 30/1992, de règim jurídic de les administracions públiques i del procediment administratiu comú) sense perjudici que els interessats puguen interposar qualsevol altre recurs que estimen procedent.  
València, 22 d'octubre de 2007.- El conseller de Medi Ambient, Aigua, Urbanisme i Habitatge: José Ramón García Antón.